Però veru morna l-baħar, ngħiduha, jekk membru parlamentari li qed jippretendi li jkun ministru tal-ġustizzja jagħmel ir-rapport tal-iskola tal-Form II bħala pilastru tal-argumentazzjoni tiegħu dwar kemm huwa kapaċi. Waqqajna l-livell tad-diskors politiku għar-redikolu, mhux ħafna aħjar mid-diversi Spiridione Sant jew tal-Partit tal-Farfett, Alla jaħfrilhom it-tnejn. Tiġini fil-fatt kurżità: għaliex rajna tal-Form II, intant? Għaliex mhux tas-snin ta' wara, meta beda jissawwar il-veru Franco Debono li sirna nafu llum? Tgħid tilifhom ir-rapporti l-oħra? Jew bdew imorru lura minn wara t-tieni sena? U jibqa' jikkustinja fuq kemm hemm suġġetti li ġab mija fihom. Imma din x'rilevanza għandha, f'ġieħ kemm hemm? Diġà mhix normali toqgħod iżżomm ir-rapport tal-iskola ta' xi 25 sena ilu. Imma jekk forsi tinzerta ssibu int u tqalleb qalb it-trab u l-imbarazz, ma tmurx ixxandru lin-nazzjon. Iżjed u iżjed, wara r-reazzjoni ta' żuffjett ġenerali, ma tkomplix tinsisti fuq is-suġġett. Nerġa' ngħid: il-marki li ġibt fl-iskola IRRELEVANTI, sieħbi Franco. U le, le, veru qegħdin sew.